## Zakon o izmjenama i dopunama Zakona o telekomunikacijama

### NN 68/2001 (27.7.2001.), Zakon o izmjenama i dopunama Zakona o telekomunikacijama

# HRVATSKI SABOR

if !supportEmptyParas endif

1125

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O TELEKOMUNIKACIJAMA

Proglašavam Zakon o izmjenama i dopunama Zakona o telekomunikacijama,
koji je donio Hrvatski sabor na sjednici 19. srp­nja 2001.

Broj: 01-081-01-2397/2
Zagreb, 24. srp­nja 2001.

Predsjednik
Republike Hrvatske **Stjepan Mesić,** v. r.

## ZAKON

### O IZMJENAMA I DOPUNAMA

### ZAKONA O TELEKOMUNIKACIJAMA

Članak 1.

U Zakonu o telekomunikacijama
(»Narodne novine«, br. 76/99. i 128/99.) u članku 3. iza točke 49. dodaju se
točke 50., 51. i 52. koje glase:

“50. *lokalna petlja:*fizička
upredena metalna parica povezana s priključnom točkom mreže u prostoru
pretplatnika do glavnoga distributivnog okvira (razdjelnika) ili ekvivalentnog
objekta, u nepokretnoj telekomunikacijskoj mreži,

51. *razmotani pristup
lokalnoj petlji:*potpuni razmotani pristup lokalnoj petlji i
dijeljeni pristup lokalnoj petlji kako je on određen odgovarajućim smjernicama
i drugim propisima Europske Unije o razmotanom pristupu lokalnoj petlji, pri
čemu ne dolazi do promjene vlasništva nad lokalnom petljom,

52. *pred-odabir operatora:*usluga koja korisnicima omogućava da unaprijed programiranim odabirom
davatelja javnih telekomunikacijskih usluga koji posreduje u ostvarivanju veze
(koji ima ugovor s korisnikom) ostvaruju unaprijed odabrane vrste
telekomunikacijskih veza u nepokretnoj mreži, bez biranja predbroja ili
korištenjem nekoga drugog postupka za takvo preusmjeravanje.”

Članak 2.

Članak 5. mijenja se i glasi:

“(1) Poslove
odlučivanja o davanju koncesija i druge regulatorne poslove u području
telekomunikacija, utvrđene ovim Zakonom, obavlja Vijeće za telekomunikacije,
neovisna pravna osoba sa sjedištem u Zagrebu.

(2) Osnivač Vijeća
za telekomunikacije je Republika Hrvat­ska, a osnivačka prava u skladu s
odredbama ovoga Zakona obav­ljaju Hrvatski sabor i Vlada Republike Hrvatske.

(3) Vijeće za
telekomunikacije samostalno je u obavljanju poslova iz svojeg djelokruga, a za
svoj rad odgovara Hrvatskom saboru i Vladi Republike Hrvatske, kojima podnosi
godišnje izvješće o svom radu.

(4) Djelatnost
Vijeća za telekomunikacije određena ovim Zakonom i Statutom Vijeća za
telekomunikacije od interesa je za Republiku Hrvatsku.

(5) U okviru
djelatnosti iz stavka 1. ovoga članka Vijeće za telekomunikacije obavlja
sljedeće poslove na temelju javne ovlasti:

- donošenje odluka
u vezi s davanjem koncesija i rješenja u vezi s oduzimanjem koncesija za
obavljanje djelatnosti u području telekomunikacija, osim djelatnosti radija i
televizije, u skladu s ovim Zakonom,

- donošenje odluka
i rješenja u vezi s uređivanjem odnosa između davatelja usluga na tržištu
telekomunikacijskih usluga.

(6) Vijeće za
telekomunikacije sastoji se od sedam članova koje imenuje Hrvatski sabor na
prijedlog Vlade Republike Hrvat­ske na vrijeme od pet godina, s tim da mogu
biti imenovani za još jedno petogodišnje razdoblje. Predsjednika i zamjenika
predsjednika Vijeća za telekomunikacije imenuje Hrvatski sabor na prijedlog
Vlade Republike Hrvatske, iz reda članova Vijeća za telekomunikacije.
Predsjednik Vijeća za telekomunikacije svoju dužnost obavlja profesionalno, dok
ostali članovi Vijeća za telekomunikacije imaju pravo na mjesečnu naknadu za
svoj rad, koju određuje Vlada Republike Hrvatske. Statutom Vijeća za
telekomunikacije može se odrediti da i neki drugi ili svi članovi Vijeća za
telekomunikacije svoju dužnost obavljaju profesionalno.

(7) Predsjednik
Vijeća za telekomunikacije predstavlja i zastupa Vijeće za telekomunikacije u
skladu s ovlastima propisanim Statutom Vijeća za telekomunikacije.

(8) Predsjednik,
zamjenik predsjednika i ostali članovi Vijeća za telekomunikacije moraju biti
državljani Republike Hrvatske s prebivalištem u Republici Hrvatskoj, te moraju
imati visoko stručno obrazovanje i radno iskustvo iz područja elektrotehničkih,
pravnih ili ekonomskih znanosti, kao i dobro znanje stranog jezika.

(9) Predsjednik,
zamjenik predsjednika i ostali članovi Vijeća za telekomunikacije ne mogu biti
državni dužnosnici, osobe koje obnašaju dužnost u tijelima političke stranke,
niti osobe koje su u radnom odnosu ili obavljaju druge poslove u pravnim
osobama na koje se primjenjuju odredbe ovoga Zakona, niti mogu biti vlasnici
ili suvlasnici ili članovi njihovih uprava i nadzornih odbora, ili obavljati
druge poslove zbog kojih bi moglo doći do sukoba interesa.

(10) Hrvatski
sabor mora razriješiti predsjednika, zamjenika predsjednika i ostale članove
Vijeća za telekomunikacije prije isteka vremena na koje su imenovani samo u
sljedećim sluča­jevima:

1. ako učine težu
povredu dužnosti utvrđenu Statutom Vijeća za telekomunikacije,

2. ako su
pravomoćnom presudom osuđeni za kazneno djelo,

3. ako nisu u
mogućnosti uredno obavljati svoju dužnost dulje od šest mjeseci,

4.  ako nastupi okolnost iz stavka 9. ovoga
članka.

(11) Vijeće za
telekomunikacije donosi odluke većinom glasova svih članova Vijeća za
telekomunikacije.

(12) Vijeće za
telekomunikacije donosi, uz prethodnu suglasnost Vlade Republike Hrvatske,
Statut Vijeća za telekomunikacije te financijski plan i završni račun Vijeća za
telekomunikacije.

(13) Vijeće za
telekomunikacije ima stručnu službu za obavljanje administrativnih i tehničkih
poslova za potrebe Vijeća za telekomunikacije. Predsjednik Vijeća za
telekomunikacije u odnosu na zaposlenike Vijeća za telekomunikacije ima prava i
obveze određene Statutom Vijeća za telekomunikacije.”

Članak 3.

Iza članka 5. dodaju se
članci 5.a i 5.b koji glase:

“Članak 5.a

(1) Poslove pripremanja
prijedloga akata, koje donosi Vijeće za telekomunikacije u obavljanju javnih
ovlasti utvrđenih ovim Zakonom, kao i druge poslove utvrđene ovim Zakonom
obavlja Hrvatski zavod za telekomunikacije (u daljnjem tekstu: Zavod), pravna
osoba sa sjedištem u Zagrebu.

(2) Osnivač Zavoda je
Republika Hrvatska, a osnivačka prava u skladu s odredbama ovoga Zakona obavlja
Vlada Republike Hrvatske.

(3) Zavod je
samostalan u obavljanju poslova iz svojeg djelokruga, a za svoj rad odgovara
Vladi Republike Hrvatske kojoj podnosi godišnje izvješće o svom radu.

(4) Djelatnost
Zavoda određena ovim Zakonom i Statutom Zavoda od interesa je za Republiku
Hrvatsku.

(5) U okviru
djelatnosti iz stavka 1. ovoga članka Zavod obavlja sljedeće poslove na temelju
javne ovlasti:

- izdavanje
ovlasti, rješenja i odobrenja u vezi s obavljanjem telekomunikacijskih
djelatnosti,

- izdavanje
dozvola za radijsku postaju, privremenih dozvola za radijsku postaju i dozvola
za postavljanje radijske postaje,

- izdavanje
odobrenja za uvoz radijske postaje,

- obavljanje
nadzora nad provedbom odredaba ovoga Zakona te kontrolu radiofrekvencijskog
spektra.

(6) Zavodom
upravlja Vijeće Zavoda koje se sastoji od pet članova. Članove Vijeća Zavoda
imenuje Vlada Republike Hrvat­ske na vrijeme od pet godina, s tim da mogu biti
imenovani za još jedno petogodišnje razdoblje. Predsjednika i zamjenika
predsjednika Vijeća Zavoda imenuje Vlada Republike Hrvatske iz reda članova
Vijeća Zavoda. Članovi Vijeća Zavoda ne smiju biti zaposlenici Zavoda. Članovi
Vijeća Zavoda imaju pravo na mjesečnu naknadu za svoj rad, koja se isplaćuje iz
sredstava Zavoda, u skladu sa Statutom Zavoda.

(7) Članovi Vijeća
Zavoda moraju biti državljani Republike Hrvatske s prebivalištem u Republici
Hrvatskoj.

(8) Članovi Vijeća
Zavoda, direktor i zamjenik direktora Zavoda ne mogu biti državni dužnosnici,
niti osobe koje su u radnom odnosu ili obavljaju druge poslove u pravnim
osobama na koje se primjenjuju odredbe ovoga Zakona, niti mogu biti vlasnici
ili suvlasnici ili članovi njihovih uprava i nadzornih odbora, ili obavljati
druge poslove zbog kojih bi moglo doći do sukoba interesa.

(9) Vlada
Republike Hrvatske može razriješiti predsjednika, zamjenika predsjednika i
ostale članove Vijeća Zavoda i prije isteka vremena na koje su imenovani.

(10) Vijeće Zavoda
donosi odluke većinom glasova svih članova Vijeća Zavoda.

(11) Vijeće Zavoda
obavlja sljedeće poslove:

- donosi Statut
Zavoda i druge opće akte,

- donosi godišnji
program rada i razvoja Zavoda te nadzire njegovo izvršavanje,

- donosi
financijski plan i završni račun Zavoda,

- obavlja i druge
poslove utvrđene ovim Zakonom i Statutom Zavoda.

(12) Vlada
Republike Hrvatske daje suglasnost na Statut Zavoda te financijski plan i
završni račun Zavoda.

(13) Voditelj
poslovanja Zavoda je direktor koji organizira rad i poslovanje Zavoda,
predstavlja i zastupa Zavod te obavlja druge poslove utvrđene Statutom Zavoda.
Direktora imenuje Vijeće Zavoda na prijedlog ministra, na vrijeme od četiri
godine, s tim da može biti ponovno imenovan. Vijeće Zavoda imenuje i zamjenika
direktora na vrijeme od četiri godine, koji zamjenjuje direktora u slučaju
njegove odsutnosti ili spriječenosti, a obavlja i druge poslove utvrđene
Statutom Zavoda.

Članak 5.b

(1) Sredstva za obavljanje i
razvoj djelatnosti Vijeća za telekomunikacije i Zavoda osiguravaju se:

1. od dijela naknade za
uporabu radijskih frekvencija koji, izražen u postotku, ne može biti manji od
10%,

2. od naknade za uporabu
adresa i brojeva,

3. iz iznosa od 0,2% od
ukupnoga godišnjeg bruto prihoda koji su u prethodnoj godini ostvarili
koncesionari telekomunikacijskih usluga i kabelske televizije kao i davatelji
usluga pristupa Internetu iz članka 27. stavka 1. točke 1. ovoga Zakona i to od
koncesionarnih, odnosno prijavljenih telekomunikacijskih usluga, osim
koncesionara radija i televizije.

(2) Iznos dijela naknade iz
stavka 1. točke 1. ovoga članka i način uplate preostalog dijela te naknade u
proračun Republike Hrvatske određuje Vlada Republike Hrvatske svojom odlukom na
temelju financijskog plana Vijeća za telekomunikacije i Zavoda, najkasnije 30
dana prije završetka tekuće proračunske godine.

(3) Koncesionari
telekomunikacijskih usluga i kabelske televizije uplaćivat će iznos iz stavka
1. točke 3. ovoga članka u korist Zavoda svaka tri mjeseca u četiri jednaka
obroka, na temelju izdanog računa Zavoda.

(4) Odlukom Vlade Republike
Hrvatske utvrdit će se raspodjela sredstava za obavljanje i razvoj djelatnosti
Vijeća za telekomunikacije i Zavoda iz stavka 1. ovoga članka.

(5) Ako Vijeće za
telekomunikacije ili Zavod u obavljanju svoje djelatnosti ostvare dobit, ta se
dobit može koristiti isključivo za obavljanje i razvoj djelatnosti Vijeća za
telekomunikacije, odnosno Zavoda, u skladu s ovim Zakonom, Statutom Vijeća za
telekomunikacije i Statutom Zavoda.

(6) Vijeće za
telekomunikacije i Zavod odgovaraju za obveze cijelom svojom imovinom, a
Republika Hrvatska solidarno i neograničeno odgovara za obveze Vijeća za
telekomunikacije i Zavoda. Gubici Vijeća za telekomunikacije i Zavoda u prvom
se redu podmiruju iz njihove imovine, a tek onda iz proračuna Republike
Hrvatske.

(7) Vijeće za
telekomunikacije i Zavod ne mogu, bez suglasnosti Vlade Republike Hrvatske,
steći, opteretiti ili otuđiti nekretninu ili drugu imovinu ako vrijednost te
imovine prelazi iznos utvrđen Statutom Vijeća za telekomunikacije, odnosno
Statutom Zavoda.

(8) Protiv akata Vijeća za
telekomunikacije i Zavoda, koji nemaju značajke propisa, nije dopuštena žalba,
ali se može pokrenuti upravni spor.

(9) Na pravni položaj
zaposlenika Vijeća za telekomunikacije i Zavoda, uvjete za zasnivanje radnog
odnosa, plaće i druga pitanja u vezi s radnim odnosima, koja nisu uređena ovim
Zakonom, primjenjuju se opći propisi o radu.

(10) Na ostale odnose koji
nisu uređeni ovim Zakonom primjenjuju se odredbe Zakona o ustanovama.”

Članak 4.

U Zakonu o telekomunikacijama
(»Narodne novine«, br. 76/99. i 128/99.) u članku 6. stavku 4., članku 7.
stavku 3., članku 9. stavku 2., članku 15. stavku 1., članku 17. stavku 3., članku
68. stavku 5., članku 70. stavku 2. i članku 93. stavku 5. riječi: “ravnatelj
Zavoda” u određenom padežu zamjenjuju se riječju: “ministar” u odgovarajućem
padežu.

Članak 5.

U Zakonu o telekomunikacijama
(»Narodne novine«, br. 76/99. i 128/99.) u članku 7. stavku 1. retku 4., članku
12. stavku 1., članku 23. stavku 2., članku 25. stavku 2., članku 26. stavku
2., članku 29. stavku 1. retku 9. i stavku 5., članku 30. stavku 1., stavku 3.,
stavku 6., stavku 11. retku 11., stavku 13. i stavku 16. retku 2., članku 32.
stavku 3., članku 33. stavku 3.i 6., članku 34. stavku 2., članku 35., članku
37., članku 38. i članku 39. stavku 1., 4., 5., 6., 7., 8. i 9. riječ: “Zavod”
u određenom padežu zamjenjuje se riječima: “Vijeće za telekomunikacije” u
odgovarajućem pa­dežu.

Članak 6.

U članku 14. stavku 3. iza
riječi: “ministar” stavlja se točka, a riječi: “na prijedlog Zavoda” brišu se.

Članak 7.

U članku 21. riječi: “odredio
Zavod” zamjenjuju se riječima: “odredilo Vijeće za telekomunikacije”.

Članak 8.

Naziv članka 24.
“Fond za osnovne telekomunikacijske usluge” i članak 24. mijenjaju se i glase:

“Fond za
telekomunikacijske usluge

(1) Ministar može,
na prijedlog Vijeća za telekomunikacije, pri Zavodu osnovati Fond za
telekomunikacijske usluge (u daljnjem tekstu: Fond).

(2) Sredstva Fonda
osiguravaju se iz sredstava Zavoda, a mogu se koristiti u sljedeće svrhe:

- za nadoknadu
troškova davatelja osnovnih telekomunikacijskih usluga u protekloj kalendarskoj
godini, koji se nisu mogli izbjeći ili smanjiti unatoč dobrom gospodarenju u
poslovanju, a mogu se nedvojbeno provjeriti i dokazati,

- za sustavno
poticanje i potporu istraživanja i razvoja novih telekomunikacijskih usluga,
tehnologija i projekata koji još nemaju potpunu komercijalnu primjenu, a od
interesa su za Republiku Hrvatsku, u skladu s mjerilima koja utvrđuje ministar.

  (3) Nadoknadu troškova iz stavka 2. ovoga
članka ne može tražiti davatelj osnovnih telekomunikacijskih usluga koji na
tržištu tih usluga, koje je odredilo Vijeće za telekomunikacije, ima znatniju
tržišnu snagu.

  (4) Davatelj osnovnih telekomunikacijskih
usluga mora uz zahtjev za nadoknadu troškova iz stavka 2. ovoga članka
priložiti dokaze koji potvrđuju utemeljenost tog zahtjeva, a Zavod ili revizor,
kojeg je ovlastio Zavod, može pregledati računovodstvene knjige i zapise
podnositelja zahtjeva te obaviti usporedbe s poslovanjem drugih davatelja
osnovnih telekomunikacijskih usluga.

  (5) Način određivanja i visina nadoknade
troškova te mjerila iz stavka 2. ovoga članka, način i uvjeti podnošenja i
rješavanja zahtjeva iz stavka 4. ovoga članka, te sva pitanja u vezi s
upravljanjem Fondom pobliže se propisuju pravilnikom koji donosi ministar.”

Članak 9.

U članku 28. stavak 4.
mijenja se i glasi:

“(4) Cijene usluga
koje pruža samo jedan davatelj usluga na tržištu odobrava Vijeće za
telekomunikacije.”

Članak 10.

U članku 29.
stavku 6. riječi: “kojeg donosi ministar na prijedlog Zavoda” zamjenjuju se
riječima: “koji donosi ministar”.

Članak 11.

U članku 30.
stavku 5. riječi: “na prijedlog Zavoda” brišu se, a iza riječi: “načela za
određivanje trajanja koncesije” stavlja se zarez i dodaju riječi: “način i
uvjeti davanja koncesije”.

U stavku 8.
riječi: “Zavod uz suglasnost ministra” zamjenjuju se riječima: “Vijeće za
telekomunikacije”.

U stavku 9. riječi:
“Zavod uz suglasnost ministra” zamjenjuju se riječju: “ministar”.

U stavku 10. iza
riječi: “plaćanja” zarez i riječi: “na prijedlog Zavoda,” brišu se.

Članak 12.

U članku 34.
stavku 4. iza riječi: “Ministar će” zarez i riječi: “na prijedlog Zavoda,” brišu
se.

Članak 13.

U članku 39.
stavku 10., članku 44. stavku 3. retku 5., članku 49. stavku 9., članku 51.
stavku 5., članku 56. stavku 6. i članku 63. stavku 2. riječ: “Zavod”
zamjenjuje se riječju: “ministar” u odgovarajućem padežu.

Članak 14.

U članku 43.
stavak 2. mijenja se i glasi:

“(2) Radi
ostvarenja ciljeva iz stavka 1. ovoga članka Zavod će izraditi planove
adresiranja, a uvjete za ostvarivanje prava na dodjelu i uporabu adresa i
brojeva propisuje ministar.”

Članak 15.

U članku 48.
stavak 2. mijenja se i glasi:

“(2) Za svaku
raspoloživu adresu i broj unutar elemenata adresiranja, dodijeljenih određenom
davatelju usluga, plaća se naknada u korist Zavoda, na način i u visini
utvrđenoj pravilnikom koji donosi ministar.”

Članak 16.

U članku 49. stavku 3.
riječi: “koje donosi ravnatelj Zavoda” zamjenjuju se riječima: “koja propisuje
ministar”.

Stavak 7. mijenja se i glasi:

“(7) Za uporabu radijske
frekvencije plaća se naknada na način i u visini utvrđenoj pravilnikom koji
donosi ministar.”

Stavak 8. mijenja se i glasi:

“(8) Naknada iz stavka 7.
ovoga članka uplaćuje se na račun Zavoda.”

Članak 17.

U članku 50. stavku 2.
riječi: “prema odluci Zavoda” zamjenjuju se riječima: “na temelju pravilnika
koji donosi ministar”.

U stavku 4.
riječi: “prema odluci Zavoda” zamjenjuju se riječima: “na temelju pravilnika
koji donosi ministar”, a riječi: “Zavod donio odluku” zamjenjuju se riječima:
“ministar donio pravilnik”.

Članak 18.

U članku 54.
stavku 1. iza riječi: “ministar” stavlja se točka, a riječi: “na prijedlog
Zavoda” brišu se.

Stavak 5. mijenja
se i glasi:

“(5) Za potrebe
usklađivanja uporabe radijskih frekvencija na domaćoj i međunarodnoj razini, u
svrhu obavljanja nadzora, kontrole i mjerenja u radiofrekvencijskom spektru te
radi poduzimanja propisanih mjera za zaštitu od smetnji, Zavod ustrojava sustav
kontrolno-mjernih središta i kontrolno-mjernih postaja s potrebnom mjernom,
računalnom i komunikacijskom opremom te terenskim mjernim vozilima.”

Članak 19.

U članku 55.
stavku 2. iza riječi: “ministra” stavlja se točka, a riječi: “a po pribavljenom
mišljenju Zavoda” brišu se.

Članak 20.

U članku 61.
stavku 6. riječi: “prema odluci Zavoda” zamjenjuju se riječima: “na temelju
pravilnika koji donosi ministar”.

Članak 21.

U članku 63.
stavku 3. riječi: “prema odluci Zavoda” zamjenjuju se riječima: “na temelju
pravilnika koji donosi ministar”.

Članak 22.

U članku 66.
stavku 3. riječi: “ministar obrane, ministar unutarnjih poslova ili ministar
vanjskih poslova u sporazumu s ravnateljem Zavoda” zamjenjuju se riječima: “ministar
uz suglasnost ministra obrane, ministra unutarnjih poslova, odnosno ministra
vanjskih poslova”.

Članak 23.

U članku 77.
stavak 11. mijenja se i glasi:

“(11) Koncesionar
neprofitabilnog radija i neprofitabilne televizije može emitirati promidžbene
poruke u trajanju od najviše 5 minuta u jednom satu programa i 7% ukupnoga
dnevnog programa koji se emitira na državnoj i regionalnoj razini, te 10 minuta
u jednom satu programa i 15% ukupnoga dnevnog programa koji se emitira na
lokalnoj razini.”

Iza stavka 11.
dodaju se stavci 12. i 13. koji glase:

“(12)  Koncesionar neprofitabilnog radija i
neprofitabilne televizije ne smije emitirati teletrgovinu niti program pod
pokroviteljstvom.

(13) Ako
koncesionar neprofitabilnog radija ili neprofitabilne televizije u obavljanju
svoje djelatnosti ostvari dobit, ta se dobit može koristiti isključivo za
obavljanje i razvoj djelatnosti koncesionara.”

Članak 24.

U članku 81.
stavak 7. briše se.

Članak 25.

U članku 84.
stavak 21. briše se.

Članak 26.

Članak 86. briše
se.

Članak 27.

U članku 87.
stavak 1. mijenja se i glasi:

“(1) Za obavljanje
djelatnosti kabelske televizije potrebna je koncesija Vijeća za
telekomunikacije i ugovor o koncesiji sklopljen sa Zavodom.”

Članak 28.

U članku 90.
stavku 3. riječi: “Zavod uz suglasnost ministra” zamjenjuju se riječima:
“Vijeće za telekomunikacije”.

Članak 29.

U članku 91.
stavku 3. brišu se riječi: “u korist Zavoda”.

Članak 30.

U članku 92.
stavku 1. ispred riječi: “Zavodom” dodaju se riječi: “Vijećem za
telekomunikacije i”.

U stavku 2. zadnja
rečenica briše se.

Članak 31.

U članku 96.
stavku 1. dodaje se nova točka 1. koja glasi:

“1. članka 5.b
stavka 3., ili”

Točka 27. koja
postaje točka 28. mijenja se i glasi:

“28. članka 77.
stavka 1., 11. ili 12., ili”

Dosadašnje točke
1. do 33. postaju točke 2. do 34.

Dosadašnja točka
34. briše se.

Članak 32.

U članku 98. iza
stavka 8. dodaju se stavci 9. i 10. koji glase:

“(9) Nakon
prestanka isključivih prava HT d.d. utvrđenih stavkom 4. ovoga članka, u
prijelaznom razdoblju do 31. prosinca 2004., HT d.d. neće biti obvezan
omogućiti drugim operatorima i davateljima usluga razmotani pristup svojoj
lokalnoj petlji. U istom razdoblju HT d.d. neće biti obvezan pružati usluge
prenosivosti broja i predodabira operatora.

(10) Bez utjecaja
na usklađenje ugovora o koncesiji iz stavka 7. ovoga članka, Vlada Republike
Hrvatske i HT d.d. sklopit će aneks ugovora o koncesiji iz stavka 5. ovoga
članka kojim će se utvrditi prijelazno razdoblje do 31. prosinca 2004. kako je
to navedeno u stavku 9. ovoga članka. Do isteka prijelaznog razdoblja utvrđenog
stavkom 9. ovoga članka, ministar će donijeti pravilnike kojima će se
regulirati razmotani pristup lokalnoj petlji, prenosivost broja i predodabir
operatora.”

Članak 33.

(1) Ministar će
donijeti propise koje je ovlašten donijeti prema odredbama ovoga Zakona
najkasnije u roku od godine dana od dana njegova stupanja na snagu.

(2) Do stupanja na
snagu propisa iz stavka 1. ovoga članka primjenjivat će se podzakonski propisi
koji uređuju odnosna pitanja ako nisu u suprotnosti s odredbama ovoga Zakona.

Članak 34.

(1) Vlada Republike
Hrvatske će u roku od 30 dana od dana stupanja na snagu ovoga Zakona podnijeti
prijedlog članova Vijeća za telekomunikacije Hrvatskom saboru, sukladno članku
5. stavku 6. ovoga Zakona.

(2) Vlada
Republike Hrvatske će u roku od 30 dana od dana stupanja na snagu ovoga Zakona
imenovati predsjednika, zamjenika predsjednika i ostale članove Vijeća Zavoda.

(3) Vijeće za
telekomunikacije će u roku od 30 dana od dana imenovanja donijeti Statut Vijeća
za telekomunikacije.

(4) Vijeće Zavoda
će u roku od 30 dana od dana imenovanja uskladiti Statut i opće akte Zavoda s
odredbama ovoga Zakona i u skladu s tim odredbama u daljnjem roku od 10 dana
imenovati direktora i zamjenika direktora Zavoda.

(5) Danom
imenovanja Vijeća Zavoda i direktora Zavoda prestaje mandat dotadašnjih članova
Upravnog vijeća i ravnatelja Javne ustanove Hrvatskog zavoda za
telekomunikacije.

(6) Nakon
imenovanja Vijeća za telekomunikacije i donošenja Statuta Vijeća za
telekomunikacije, predsjednik Vijeća za telekomunikacije podnijet će prijavu za
upis u sudski registar.

(7) Nakon
imenovanja Vijeća Zavoda, donošenja Statuta Zavoda i imenovanja direktora,
Zavod će podnijeti prijavu za upis promjena u sudski registar.

Članak 35.

Sredstva za
početak rada Vijeća za telekomunikacije osigurat će se u državnom proračunu
Republike Hrvatske u okviru sredstava za rad Ministarstva pomorstva, prometa i
veza.

Članak 36.

U svim odredbama
Zakona o telekomunikacijama (»Narodne novine«, br. 76/99. i 128/99.) riječi:
“Hrvatski državni sabor” zamjenjuju se riječima: “Hrvatski sabor” u
odgovarajućem padežu.

Članak 37.

Ovaj Zakon stupa
na snagu osmoga dana od dana objave u »Narodnim novinama«.

Klasa:
344-01/01-02/01

Zagreb:
19. srpnja 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 68/2001-1125